b'\n_START_ARTICLE_\nGeorge Hayes (hokejski sodnik)\n_START_SECTION_\nKariera\n_START_PARAGRAPH_\nHayes je bil odli\xc4\x8den \xc5\xa1portnik. \xc5\xbde zgodaj se je preusmeril v sojenje. Sprva je za malo denarja sodil v ni\xc5\xbejih ligah, leta 1941 je sodil v ligi OHA. Pet let kasneje je \xc5\xbee sodil v ligi AHL. Po koncu vojne so se vrnili biv\xc5\xa1i sodniki in si povrnili slu\xc5\xbebe, zato se je Hayes moral za dve leti umakniti nazaj v ligo OHA. Izpustil je med drugim tudi Memorial Cup 1946. 15. aprila 1946 je predsednik lige NHL Red Dutton z njim podpisal pogodbo in mu ponudil mesto glavnega sodnika. Hayes je mesto sprejel, a se \xc5\xbee po letu in pol prestavil na mesto linijskega sodnika, na katerem je bil prepoznaven._NEWLINE_Hayes je bil prvi linijski sodnik, ki je kolegu glavnemu sodniku vselej podal plo\xc5\xa1\xc4\x8dek v roke in ne vrgel ali zakotalil, kot je bila navada. Prav tako je bil prvi sodnik, ki je v karieri sodil na 1.000 tekmah. Slaven je postal tudi po svojih zvezkih, v katerih je hranil povzetke vseh tekem, ki jih je sodil. Izdatna zbirka je na koncu pristala v muzeju Hokejskega hrama slavnih lige NHL v Torontu. Znan je bil tudi kot \xc4\x8dlovek, ki je \xc4\x8desto povzro\xc4\x8dal te\xc5\xbeave in je po tekmah na veliko pil. Liga ga je neko\xc4\x8d oglobila, ker se ni obril, enkrat drugi\xc4\x8d pa ga je kaznovala, ker je potoval v prvem razredu, stro\xc5\xa1ki potovanja pa so padli na breme lige._NEWLINE_Leta 1959 je bil del evropske turneje z mo\xc5\xa1tvoma New York Rangers in Boston Bruins. Ko je leta 1965 predsednik lige Clarence Campbell zaukazal, da morajo vsi sodniki opraviti o\xc4\x8desne preiskave, ga je zavrnil in ni \xc5\xa1el opravljat preiskave. Po tistem ni sodil nobene tekme ve\xc4\x8d._NEWLINE_Med poletji je delal kot skavt mo\xc5\xa1tva Cleveland Indians v Ontariu._NEWLINE_Leta 1988 je bil posthumno sprejet v Hokejski hram slavnih lige NHL. Do smrti je bil sedemkrat nominirat za sprejetje v hram, zares je bil sprejet \xc5\xa1ele nekaj tednov po smrti.'